**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2017. január 16. (hétfő) 08 óra 30 perc**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Honti Zoltán képviselő, dr. Klein Katalin képviselő, dr. Fegyveres-Fiskál Gábor alpolgármester

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Kissné Szalay Erzsébet jegyzőkönyvvezető

**Megjelent továbbá:** Pintér Tünde EÜB tag

**Kiszelné Mohos Katalin polgármester:** Szeretettel és nagy tisztelettel köszöntöm a megjelenteket. Megállapítom, hogy a Képviselő-testület 5 fővel határozatképes. Tegzes Endre, dr. Szabó András, Gerely Gábor és Fodor Attila képviselők jelezték távolmaradásukat, más elfoglaltságuk miatt nem tudnak jelen lenni. Köszönöm a jelenlévő képviselőknek, hogy a rendkívüli időpont ellenére szakítottak időt arra, hogy részt vegyenek a testületi ülésen. Nagyon fontos oka volt a mai rendkívüli ülés összehívásának, mégpedig az, hogy Pest megyében lehetőség nyílt a településeknek egy komolyabb útpályázaton való részvételre. Elsőként fogadjuk el a meghívó szerint a napirendet. Van-e kérdés, hozzászólás? Nincs. Akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**1/2017. (I. 16.) HATÁROZATA**

**Tárgy: A Képviselő-testület 2017. január 16-án megtartott rendkívüli ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. január 16-i rendkívüli ülésén a következő napirendi pontot tárgyalja.

***Nyílt ülés:***

1. **Döntés a Nemzetgazdasági Minisztérium által „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén” címen kiírt pályázaton való részvételről**

**Határidő:** azonnal

**Felelős:** polgármester

**1. napirendi pont**

**Döntés a Nemzetgazdasági Minisztérium által „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén” címen kiírt pályázaton való részvételről**

**Kiszelné Mohos Katalin polgármester**: *Röviden ismertette az előterjesztést.* Van-e kérdés, hozzászólás? Györgyi Zoltán főépítész úr válaszol a felmerülő kérdésekre.

**dr. Klein Katalin:** Azt szeretném megkérdezni, hogy az előterjesztésben van egy kilométer szelvény, ami nem kapna új burkolatot. Ez melyik rész pontosan?

**Györgyi Zoltán főépítész:** Ez a szakasz a Szent Anna utcától majdnem a Tinódi utcáig terjedő szakasz. Mindegyik rész új burkolatot kapna, csak itt nem lenne új útalap. A pályázatban van egy olyan belső mutató, aminek meg kell felelni, vagyis hogy az útépítésnek, ami csak az utat és a padkát jelenti, 80 %-nak kell lennie. A vízelvezetés, a járda és minden más egyéb nem lehet több 20 %-nál. Ezért történik az, hogy van egy olyan szakasz, ahol megmarad a régi útalap. A teljes többi szakaszon teljesen felmarásra kerül az út és teljesen új útalap készül. A szakértő úgy ítélte meg, hogy ezen a szakaszon ez tartható, és így a pályázatban meghatározott arány is tartható.

**dr. Klein Katalin**: Elég sok tétel van, ami nem támogatható. Többek között kerítésbontás, támfal, térkő stb. Ennek mi az oka?

**Györgyi Zoltán főépítész:** Ez egy engedélyezett útterv. A kerítésbontás és a támfal-építés éppen ezen az első szakaszon szükséges. Ismerjük, hogy a Szipirtyóig felfelé, és a Szipirtyó és a Tinódi utca közötti szakaszon milyen keskeny az utca, és ahhoz, hogy ott a járda is elférjen és a megfelelő kétpályás útburkolat is elférjen, ezért ott nagyobb beavatkozás kell. A rézsűből el kell venni, a jobb oldali szinteket is át kell alakítani. Ezért van az, hogy ott ilyen jellegű beavatkozásokat is meg kell oldani. Ez az egész a hídtól indul.

**Kiszelné Mohos Katalin polgármester**: Köszönöm. Én is szerettem volna, ha még járdákat tudunk tervezni ehhez a pályázathoz, azonban meg van szabva, hogy csak az épített út arányában lehet járdát építeni. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**2/2017. (I. 16.) HATÁROZATA**

**Tárgy: Döntés a Nemzetgazdasági Minisztérium által „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén” címen kiírt pályázaton való részvételről**

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be az „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén”címen kiírt pályázatra, és az ehhez szükséges, 5% arányú, 7.879.360,- forint összegű önrészt biztosítja.

**Határidő**: azonnal

**Felelős:** Polgármester, Jegyző

**Kiszelné Mohos Katalin polgármester:** Köszönöm szépen. Amennyiben nincs több kérdés, hozzászólás, a Képviselő-testület rendkívüli ülését 8 óra 45 perckor bezárom.

K.m.f.

Kiszelné Mohos Katalin Papp István

polgármester jegyző